一千隻水鳥飛過的所在

台文戰線聯盟

一千隻水鳥飛過的所在

親像故鄉上水的目睭

若是一條路來剖開伊的心臟

紅樹林的鳥仔會來哮無岫

佇風的喝聲之中妳靜靜育飼生命
我就用恬靜的歌呵咾妳的美麗
呵咾魚群佇妳的胸坎游泳

呵咾一千隻水鳥用怹愛的翼股畫過

彼時陣，妳的目睭就親像佇下願的時

看見天使

一千隻水鳥飛過藍色的天

懸懸低低

親像天然的音符

佇微微風裡轉踅

一千隻水鳥飛入浪漫的濕地

挨挨陣陣

作伙砌造一座自然的教室

怹溫暖的徛家

一千隻水鳥飛過千里萬里
一千隻水鳥歇佇這個所在
遮是怹美麗的異鄉

也是怹溫暖的故鄉
請留予怹一塊完整的徛家
怹會還咱代代永遠的美麗

茄萣溼地誠美麗

台文戰線聯盟

茄萣溼地誠美麗

海茄冬生湠滿四界

百偌種鳥隻來交陪

參鄉親序細放伴洗

雄雄聽著霆雷公

頭眩目暗戇戇蜇

欲將厝地變金地

數想家鄉大起飛

莫為奢華一世

頭殼內干焦貯一句經濟

莫予油煙貫過這塊溼地

叫成千成萬的水鳥撤退

道路莫閣一直犁

袂堪之的大自然老頭家

會揣怹的子兒孫來還債

崩去的台灣袂閣再美麗

茄萣溼地誠美麗

共生共有上好勢

向望溼地莫開心

開心會死無人揣